Ο **Ίστβαν Άβαρ** (ουγγρικά: *István Avar*, ρουμανικά: *Ștefan Auer*, **Στεφάν Άουερ**, 28 Μαΐου 1905 – 12 Οκτωβρίου 1977) ήταν αυστριακής καταγωγής ποδοσφαιριστής που αγωνιζόταν ως επιθετικός. Έκανε επιτυχημένη καριέρα σε δύο χώρες, Ρουμανία και Ουγγαρία την εποχή του Μεσοπολέμου αγωνιζόμενος και με τις εθνικές ομάδες των χωρών αυτών. Ένας από τους πιο παραγωγικούς σκόρερ της εποχής του, σημείωσε τουλάχιστον 507 γκολ σε επίσημους αγώνες και περισσότερα από 1.000 συμπεριλαμβανομένων και των φιλικών.

Βιογραφία
---------

Γεννήθηκε ως Στεφάν Άουερ στο Αράντ της Αυστροουγγαρίας και ξεκίνησε την ποδοσφαιρική του καριέρα στην τοπική ομάδα, με την πόλη να ανήκει στη Ρουμανία μετά τον Πρώτο Παγκόσμιο Πόλεμο. Αγωνιζόμενος ως κεντρικός επιθετικός αναδείχθηκε σε ιδιαίτερα αποτελεσματικό σκόρερ σημειώνοντας 41 γκολ σε 25 αγώνες στο περιφερειακό πρωτάθλημα σε τέσσερα χρόνια. Στις 25 Απριλίου 1926 έγινε διεθνής με την Εθνική Ρουμανίας σε συνάντηση με αντίπαλο τη Βουλγαρία σημειώνοντας και ένα γκολ.
Μετακόμισε στο Μπρασόβ και στην Κολτέα Μπρασόβ το 1926, ένα βραχύβιο σύλλογο της δεκαετίας του 1920 με την οποία κατέκτησε το πρωτάθλημα της περιφέρειας και έφτασε στον τελικό του ρουμανικού πρωταθλήματος, χωρίς όμως να κατακτήσει τον τίτλο. Σκόραρε δύο φορές στη δεύτερη και τελευταία του συμμετοχή για την εθνική ομάδα της Ρουμανίας στις 19 Ιουνίου 1927 στην ισοπαλία με 3–3 με αντίπαλο την Πολωνία.

Η φήμη που απέκτησε τον οδήγησε στην καταξιωμένη ουγγρική Ούιπεστ το 1927, με την οποία κατέκτησε τέσσερα πρωταθλήματα (1930, 1931, 1933 και 1935), ενώ γνώρισε και διεθνή επιτυχία: έφτασε στον τελικό του Κυπέλλου Μιτρόπα του 1929 και κατάφερε να κερδίσει με 5–1 και 2–2 τη Σλάβια Πράγας. Αναδείχθηκε πρώτος σκόρερ της διοργάνωσης ισοφαρίζοντας το ρεκόρ των δέκα γκολ. Ένα χρόνο αργότερα, ήταν τροπαιούχος με την ομάδα του στο Κύπελλο Εθνών του 1930 (συμμετείχαν οι πρωταθλήτριες ομάδες δέκα σημαντικών ευρωπαϊκών κρατών σε τουρνουά που διοργανώθηκε στην Ελβετία) με νίκη στον τελικό επί της Ραπίντ Βιέννης, ενώ αναδείχθηκε και πάλι πρώτος σκόρερ της διοργάνωσης. Ήταν τρεις φορές δεύτερος σκόρερ του πρωταθλήματος, με καλύτερη σεζόν το 1932–33, όπου σημείωσε 30 γκολ χάνοντας την πρωτιά με ένα λιγότερο.

Οι εξαιρετικές επιδόσεις του Άβαρ στην Ούιπεστ κινητοποίησαν την Ουγγρική Ποδοσφαιρική Ομοσπονδία να τον εντάξουν στην εθνική ομάδα της Ουγγαρίας. Το μέχρι τότε όνομα άλλαξε σε Άβαρ. Σε μόλις 21 συμμετοχές για την Ουγγαρία σημείωσε 24 γκολ. Έκανε το ντεμπούτο του στις 6 Οκτωβρίου 1929 σημειώνοντας και το πρώτο του γκολ στη νίκη επί της Αυστρίας, ενώ στο δεύτερο αγώνα σημείωσε χατ τρικ με αντίπαλο την Ολλανδία (αποτέλεσμα 6–2). Οκτώ γκολ σημείωσε στο Διεθνές Κύπελλο Κεντρικής Ευρώπης του 1931–32, που χάρισε στην Ουγγαρία την τρίτη θέση και στον ίδιο άλλον έναν τίτλο πρώτου σκόρερ. Στις 10 Μαΐου 1934, λίγο πριν την έναρξη του Παγκοσμίου Κυπέλλου του 1934, η Ουγγαρία νίκησε σε φιλικό αγώνα στη Βουδαπέστη την Αγγλία με 2–1, με τον Άβαρ να είναι αυτός που σημείωσε το πρώτο τέρμα. Η νίκη θεωρήθηκε ως η μεγαλύτερη επιτυχία του ποδοσφαίρου της χώρας μέχρι τότε. Η Ουγγαρία είχε πολλαπλές αναμετρήσεις στο παρελθόν με τους Άγγλους, σε αγώνες που το πιο δυναμικό παιχνίδι των Βρετανών οδηγούσε ακόμα και σε συντριπτικές νίκες απέναντι στο πιο τεχνικό μαγυάρικο τρόπο ποδοσφαίρου. Μετά τη συνάντηση ο Άβαρ δήλωσε ενδεικτικά ότι «οι Άγγλοι παίζουν πολύ σκληρά, αλλά δεν άφησα τον εαυτό μου να συγκινηθεί». Στη διοργάνωση του Κυπέλλου, η Ουγγαρία έφτασε μέχρι τα προημιτελικά, με τον Άβαρ να συμμετέχει στον χαμένο αγώνα με την Αυστρία.

Το 1936 ο Άβαρ επέστρεψε στη Ρουμανία και εντάχθηκε στη Ραπίντ Βουκουρεστίου, όπου εργάστηκε ως παίκτης-προπονητής μέχρι τον Δεκέμβριο του 1939 κατακτώντας τέσσερα Κύπελλα Ρουμανίας. Με τη Ραπίντ ήταν πρώτος σκόρερ το 1939–40 στο πρωτάθλημα με 21 γκολ. Την ίδια σεζόν η Ραπίντ έφτασε στον τελικό του Κυπέλλου Μιτρόπα, ο οποίος όμως δεν πραγματοποιήθηκε λόγω του Δευτέρου Παγκοσμίου Πολέμου. Μετά το πρώτο μισό της σεζόν 1940–41, ο Άβαρ εγκαταστάθηκε στην Ουγγαρία και συνέχισε την καριέρα του στην Καποσβάρι Ράκοτσι ως παίκτης-προπονητής, αρχικά με την ομάδα στην τέταρτη κατηγορία σημειώνοντας την πρώτη χρονιά 30 γκολ σε 13 αγώνες πρωταθλήματος και επιτυγχάνοντας την άνοδο σε κάθε μία από τις δύο επόμενες χρονιές. Επιστρατεύτηκε το 1943 και μετά από πέντε χρόνια αιχμαλωσίας, επέστρεψε στα μέσα του 1948, αναλαμβάνοντας και πάλι χρέη παίκτη-προπονητή στην ομάδα, όπου έκλεισε την καριέρα του ως παίκτης το 1949 σε ηλικία 44 ετών έχοντας σημειώσει συνολικά 1.007 τέρματα σε 780 αγώνες, από τα οποία τα 507 σε επίσημους.

Ήταν επιθετικός με ισχυρή σωματική διάπλαση, επιτίθονταν με ακαταμάχητη ορμή, και τα σουτ του ήταν τα ασυναγώνιστα σε δύναμη. Παρά την ικανότητά του στις μακρινές πάσες, η ομαδικότητα δεν τον χαρακτήριζε. Κέρδισε όμως το σεβασμό των τερματοφυλάκων σε όλη την Ευρώπη.

Στατιστικά στοιχεία καριέρας
----------------------------

| Ομάδα | Περίοδος | Επίσημοιαγώνες | Φιλικοίαγώνες | Σύνολο |
| --- | --- | --- | --- | --- |
| αγώνες | γκολ | αγώνες | γκολ | αγώνες | γκολ |
| Βαγκονούλ Αράντ | 1922–1926 | 28 | 47 | 43 | 60 | 71 | 107 |
| Κολτέα Μπρασόβ | 1926–1927 | 11 | 19 | 16 | 23 | 27 | 42 |
| Ούιπεστ ΦΚ | 1927–1936 | 182 | 205 | 177 | 290 | 359 | 495 |
| Ούιπεστ ΦΚ (αναπλ) | 1928–1936 | 3 | 12 | 8 | 12 | 11 | 24 |
| Ραπίντ Βουκουρεστίου | 1936–1940 | 101 | 77 | 40 | 41 | 141 | 118 |
| Καποσβάρι Ράκοτσι | 1941–1943, 1948–49 | 67 | 89 | 21 | 42 | 88 | 131 |
| Ρουμανία | 1926–1927 | 2 | 3 | 1 | 1 | 3 | 4 |
| Ουγγαρία | 1929–1935 | 21 | 24 | 15 | 20 | 36 | 44 |
| Ουγγαρία Β | 1934 | 1 | 2 | 3 | 6 | 4 | 8 |
| Ουγγαρία (άλλα) | 1929–1932 | 4 | 4 | - | - | 4 | 4 |
| Επιλογή Αράντ | 1923–1927 | 9 | 9 | 3 | 4 | 12 | 13 |
| Επιλογή Μπρασόβ | 1927 | - | - | 1 | 1 | 1 | 1 |
| Επιλογή Βουδαπέστης | 1928–1934 | 11 | 12 | 1 | 0 | 12 | 12 |
| Επιλογή Βουκουρεστίου | 1938–1940 | 8 | 4 | 2 | 0 | 10 | 4 |
| Επιλογή Νότιας Λίγκας | 1937 | 1 | 0 | - | - | 1 | 0 |
| Σύνολα | 449 | 507 | 331 | 500 | 780 | 1.007 |

Πηγή: RSSSF - Ștefan Auer (Istvan Avar) (2024)

Τίτλοι και διακρίσεις
---------------------

### Παίκτης

**Ούιπεστ ΦΚ**

* Πρωτάθλημα Ουγγαρίας (4): 1929–30, 1930–31, 1932–33, 1934–35
* Κύπελλο Μιτρόπα: 1929
* Κύπελλο Εθνών: 1930

**Ραπίντ Βουκουρεστίου**

* Κύπελλο Ρουμανίας (4): 1936–37, 1937–38, 1938–39, 1939–40

**Ουγγαρία**

* Διεθνές Κύπελλο Κεντρικής Ευρώπης τρίτη θέση (2): 1931–32, 1933–35

### Προπονητής

**Ραπίντ Βουκουρέστίου**

* Κύπελλο Ρουμανίας (2): 1938–39, 1939–40

### Ατομικές διακρίσεις

* Πρώτος σκόρερ Κυπέλλου Μιτρόπα 1929: 10 γκολ
* Πρώτος σκόρερ Κυπέλου Κεντρικής Ευρώπης 1931–32: 8 γκολ
* Πρώτος σκόρερ Κυπέλλου Εθνών: 10 γκολ
* Πρώτος σκόρερ πρωταθλήματος Ρουμανίας: 1939 (21 γκολ)

Δείτε επίσης
------------

* Κατάλογος ποδοσφαιριστών ανδρών με 500 ή περισσότερα γκολ

Παραπομπές
----------

1. ↑  «RSSSF : Prolific Scorers Data». Αρχειοθετήθηκε από το πρωτότυπο στις 19 Ιανουαρίου 2024. Ανακτήθηκε στις 19 Ιανουαρίου 2024.
2. 1 2 3  «Prolific Scorers Data - Ștefan Auer (Istvan Avar) - Additional Data». Αρχειοθετήθηκε από το πρωτότυπο στις 17 Ιανουαρίου 2024. Ανακτήθηκε στις 17 Ιανουαρίου 2024.
3. 1 2 3  «István Avar - Goals in International Matches». Ανακτήθηκε στις 13 Φεβρουαρίου 2024.
4. ↑  «Colțea – veni, vedi, vici». Αρχειοθετήθηκε από το πρωτότυπο στις 19 Αυγούστου 2023. Ανακτήθηκε στις 19 Αυγούστου 2023.
5. 1 2 3  «AVAR 'Ricsi' István (AUER 'Rici' Stefan)». Ανακτήθηκε στις 13 Φεβρουαρίου 2024.
6. 1 2  «Ștefan AUER II». Αρχειοθετήθηκε από το πρωτότυπο στις 22 Νοεμβρίου 2022. Ανακτήθηκε στις 19 Αυγούστου 2023.
7. ↑  «Mitropa Cup Topscorers». Ανακτήθηκε στις 19 Αυγούστου 2023.
8. 1 2 3  «Avar (Auer II) István». Αρχειοθετήθηκε από το πρωτότυπο στις 19 Αυγούστου 2023. Ανακτήθηκε στις 19 Αυγούστου 2023.
9. ↑  «Cum a învins Ripensia cea mai bună echipă din Europa, acum 86 de ani». Αρχειοθετήθηκε από το πρωτότυπο στις 19 Αυγούστου 2023. Ανακτήθηκε στις 19 Αυγούστου 2023.
10. ↑  «1932-33 évi profi bajnokság». Ανακτήθηκε στις 14 Φεβρουαρίου 2024.
11. ↑  «FIFA : More goals than caps». Αρχειοθετήθηκε από το πρωτότυπο στις 7 Μαΐου 2021. Ανακτήθηκε στις 5 Μαρτίου 2021. CS1 maint: Unfit url (link)
12. ↑  «2nd International Cup». Ανακτήθηκε στις 19 Αυγούστου 2023.
13. ↑  «Hungary 2 England 1 [0-0]». Ανακτήθηκε στις 24 Φεβρουαρίου 2024.
14. ↑  «A NAP, AMIKOR FUTBALLVÁLOGATOTTUNK ELŐSZÖR LEGYŐZTE ANGLIÁT». Αρχειοθετήθηκε από το πρωτότυπο στις 13 Φεβρουαρίου 2024. Ανακτήθηκε στις 13 Φεβρουαρίου 2024.
15. ↑  «WOODWARD, PUSKÁS, DÁRDAI – A MAGYAR–ANGOL VÁLOGATOTT MÉRKŐZÉSEK 10 EMLÉKEZETES GÓLJA». Αρχειοθετήθηκε από το πρωτότυπο στις 18 Φεβρουαρίου 2024. Ανακτήθηκε στις 18 Φεβρουαρίου 2024.
16. 1 2 3  «Rici Auer, unul dintre cei mai titrați fotbaliști români». Ανακτήθηκε στις 19 Αυγούστου 2023.
17. ↑  «Romania - List of Topscorers». Ανακτήθηκε στις 19 Αυγούστου 2023.
18. ↑  «KAPOSVÁR LABDARÚGÁSÁNAK TÖRTÉNETE 1924-1982». Αρχειοθετήθηκε από το πρωτότυπο στις 19 Αυγούστου 2023. Ανακτήθηκε στις 19 Αυγούστου 2023.

Εξωτερικοί σύνδεσμοι
--------------------

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Ίστβαν Άβαρ** |